b'\n_START_ARTICLE_\nCostco\n_START_SECTION_\nHistoriaa\n_START_PARAGRAPH_\nKuluttajille sallitun noutotukun idean kehitti kalifornialainen Sol Price poikansa Robertin kanssa. Is\xc3\xa4 Sol oli vuonna 1954 perustanut liittovaltion virkailijoille tarkoitetun halpamyym\xc3\xa4l\xc3\xa4ketjun FedMartin, jonka h\xc3\xa4n j\xc3\xa4tti 1970-luvun puoliv\xc3\xa4liss\xc3\xa4. Is\xc3\xa4 ja poika avasivat vuonna 1976 ensimm\xc3\xa4isen warehouse clubin Howard Hughesin vanhoihin lentokonehangaareihin San Diegossa. Ensimm\xc3\xa4inen voitollinen vuosi oli 1979, ja vuonna 1980 nelj\xc3\xa4 myym\xc3\xa4l\xc3\xa4\xc3\xa4 Kaliforniassa ja Arizonassa k\xc3\xa4sitt\xc3\xa4v\xc3\xa4 yritys listautui p\xc3\xb6rssiin._NEWLINE_Jeff Brotman ja Jim Sinegal avasivat ensimm\xc3\xa4isen Costco-varastomyym\xc3\xa4l\xc3\xa4n Seattleen vuonna 1983. Sinegal oli aiemmin ty\xc3\xb6skennellyt sek\xc3\xa4 FedMartissa ett\xc3\xa4 Price Clubissa. Kahta vuotta my\xc3\xb6hemmin Costco Warehouse Corporation listautui NASDAQ-p\xc3\xb6rssiin. Vuonna 1991 Costco j\xc3\xa4rjesti osakeannin ja sai 200 miljoonaa dollaria uutta p\xc3\xa4\xc3\xa4omaa laajentuakseen ja maksaakseen velkojaan. Vuonna 1993 Costco fuusioitui The Price Companyn kanssa, ja muodostui Price/Costco Inc. Vuonna 1997 muista fuusiossa tulleista toimialoista muodostettiin Price Enterprises, Inc., ja varastomyym\xc3\xa4l\xc3\xa4yrityksen nimeksi tuli Costco Companies Inc. Vuonna 1998 Costco laajeni Yhdysvalloista Kanadaan, Britanniaan, Etel\xc3\xa4-Koreaan ja Japaniin, ja seuraavana vuonna yhti\xc3\xb6n organisaatioj\xc3\xa4rjestelyjen my\xc3\xb6t\xc3\xa4 nimeksi tuli Costco Wholesale Corporation._NEWLINE_Vuonna 2019 Costco avaa 440 miljoonaa Yhdysvaltain dollaria maksaneen kanafarmin Nebraskassa. Sen avulla Costco saa tuotettua 100 miljoonaa kanaa vuodessa, mik\xc3\xa4 on 40 prosenttia sen kananlihan tarpeesta. Costco teki investoinnin, koska Yhdysvaltojen kana-alalle oli muodostunut oligopoli.\n_START_SECTION_\nLiikeidea\n_START_PARAGRAPH_\nCostco tarjoaa asiakkailleen kolmenlaista vuosimaksullista j\xc3\xa4senyytt\xc3\xa4. Business-j\xc3\xa4senyys on tarkoitettu yritt\xc3\xa4jille heid\xc3\xa4n ammatti- ja kotitaloushankintoihinsa, kun taas Gold Star -j\xc3\xa4senyys on avoin yksityistalouksille. Kolmas j\xc3\xa4senyystapa Executive maksaa kaksi kertaa muita j\xc3\xa4senyyksi\xc3\xa4 enemm\xc3\xa4n (110 dollaria vuonna 2015) ja tarjoaa mahdollisuuden hankkia tavaroiden ohella edullisesti my\xc3\xb6s vakuutuksia, el\xc3\xa4kes\xc3\xa4\xc3\xa4st\xc3\xb6ohjelmia, autoja, asunto- ja kulutusluottoja, henkil\xc3\xb6suojapalveluja, henkil\xc3\xb6kohtaisten \xc5\xa1ekkien painatusta ja erilaisia pienyritysten tarvitsemia palveluja. Executive-j\xc3\xa4senet saavat my\xc3\xb6s 2 prosentin vuosipalautukset ostoksistaan._NEWLINE_Costco-ketjun myym\xc3\xa4l\xc3\xa4t ovat keskipinta-alaltaan 13\xc2\xa0360 neli\xc3\xb6metri\xc3\xa4, mik\xc3\xa4 on noin puolitoista jalkapallokentt\xc3\xa4\xc3\xa4. Costco ja muut warehouse clubit pyrkiv\xc3\xa4t kustannusten karsimiseen kaikessa mahdollisessa: varastomyym\xc3\xa4l\xc3\xa4t sijaitsevat teollisuusalueiden isoissa halleissa, henkil\xc3\xb6kuntaa on minimim\xc3\xa4\xc3\xa4r\xc3\xa4, s\xc3\xa4hk\xc3\xb6\xc3\xa4 s\xc3\xa4\xc3\xa4stet\xc3\xa4\xc3\xa4n muun muassa kattoikkunoiden avulla, tavarat ovat noutovarastossa kuljetuslavoilla eik\xc3\xa4 mit\xc3\xa4\xc3\xa4n pakkaus- tai kuljetuspalveluja tarjota. Elintarvikkeet ovat saatavilla isoissa tukku- tai suurtalouspakkauksissa, ja mainontaa k\xc3\xa4ytet\xc3\xa4\xc3\xa4n vain uuden myym\xc3\xa4l\xc3\xa4n avauksen yhteydess\xc3\xa4._NEWLINE_Costcon oma merkki elintarvikkeissa on Kirkland Signature. Useimmissa Costco-varastomyym\xc3\xa4l\xc3\xb6iss\xc3\xa4 on my\xc3\xb6s pikaruokaravintola. J\xc3\xa4senille myyd\xc3\xa4\xc3\xa4n my\xc3\xb6s valmismatkoja nimell\xc3\xa4 Costco Travel.'